Babelscape/SREDFM huggingface dataset:
Φαίδρος ο Φαρσάλιος

Ο Φαίδρος ο Φαρσάλιος (6ος αιώνας π.Χ.) ήταν αρχαίος Έλληνας αθλητής από τα Φάρσαλα της Θεσσαλίας, ο οποίος στέφθηκε ολυμπιονίκης στο αγώνισμα του σταδίου στους 56ους (556 π.Χ.) ολυμπιακούς αγώνες της αρχαιότητας.
Διόγνητος ο Κροτωνιάτης

Ο Διόγνητος ο Κροτωνιάτης (6ος αιώνας π.Χ.) ήταν αρχαίος Έλληνας αθλητής από τον Κρότωνα της Μεγάλης Ελλάδας, ο οποίος στέφθηκε ολυμπιονίκης στο αγώνισμα του σταδίου στους 58ους (548 π.Χ.) ολυμπιακούς αγώνες της αρχαιότητας.
Αγάθαρχος ο Κερκυραίος

Ο Αγάθαρχος ο Κερκυραίος (6ος αιώνας π.Χ.) ήταν αρχαίος Έλληνας αθλητής από την Κέρκυρα, ο οποίος στέφθηκε ολυμπιονίκης στο αγώνισμα του σταδίου στους 61ους (536 π.Χ.) ολυμπιακούς αγώνες της αρχαιότητας. Ο σύγχρονός του ποιητής, Σιμωνίδης ο Κείος, έγραψε έναν επινίκιο ύμνο για τον Αγάθαρχο.
Μιλτιάδης ο Πρεσβύτερος

Ο Μιλτιάδης ο Πρεσβύτερος (γιος του Κυψέλου, 6ος αιώνας π.Χ.) ήταν μέλος της πλούσιας Αθηναϊκής οικογένειας των Φιλαϊδών και αντίπαλος του τυράννου Πεισίστρατου. Έφυγε από την Αθήνα το 555 π.Χ. όπου και ίδρυσε την αποικία της Καλλίπολης, η οποία βρισκόταν σε καθεστώς ημι-αυτονομίας από την Αθήνα έως τον θάνατο του Μιλτιάδη το 519 π.Χ., όπου και καθώς δεν είχε απογόνους άφησε την κυριότητα της αποικίας στον Κίμων του Στησαγόρα ο οποίος ήταν ο γιος του ετεροθαλούς αδερφού του, Στησαγόρα. Πριν τον θάνατο του φρόντισε να οχυρώσει την πόλη με ένα μεγάλου μεγέθους τείχος -το Αγοραίο τείχος- ώστε η αποικία να προφυλάσσεται από τις εξωτερικές απειλές. Ο ιστορικός του 2ου αιώνα μ.Χ. Παυσανίας αναφέρει πως είχε αντικρίσει στο θησαυροφυλάκιο του Μύρωνα του Σικυώνιου στην Ολυμπία ένα ανάθημα του Μιλτιάδη το οποίο είχε αποστείλει ως ο ηγεμόνας της Σικυώνας, ένα κατασκευασμένο από ελεφαντόδοντο κέρας της Αμάλθειας το οποίο ήταν σύμβολο της αφθονίας.

Ο Αθηναίος στρατηγός Μιλτιάδης ο Νεότερος ο οποίος ήταν ανιψιός του, αργότερα έγινε ο τύραννος της χερσονήσου, πριν γίνει διάσημος για την μάχη του Μαραθώνα κατά τους περσικούς πολέμους.

Ο Μιλτιάδης είχε επίσης υπάρξει ολυμπιονίκης στο ιππικό αγώνισμα του τεθρίππου κατά τους 55ους (560 π.Χ.) ολυμπιακούς αγώνες της αρχαιότητας.
Σεσίλ Ωμπρί

Η Αν Τζοσέ Μάντελαϊν Ενριέτ Μπέναρντ ή Σεσίλ Ωμπρί (3 Αυγούστου 1928 - 19 Ιουλίου 2010) ήταν Γαλλίδα ηθοποιός, συγγραφέας, σεναριογράφος και σκηνοθέτης.
Αεροδρόμιο Τυμπακίου

Το Αεροδρόμιο Τυμπακίου (συντομογραφία ICAO: LG54) είναι στρατιωτικό αεροδρόμιο στο Τυμπάκι του νομού Ηρακλείου, στην Κρήτη. Έχει χρησιμοποιηθεί επίσης για αγώνες αλλά ανήκει στην Πολεμική Αεροπορία. Η 138 Σμηναρχία Μάχης της Πολεμικής Αεροπορίας είχε ως βάση της το αεροδρόμιο, προτού μεταφερθεί στο Ηράκλειο. Το αεροδρόμιο επίσης διαθέτει αεροβοήθημα τύπου TACAN για τα αεροσκάφη. Διέθετε ακόμη έναν διάδρομο διεύθυνσης 16/34 ο οποίος πλέον είναι κλειστός. Στο αεροδρόμιο δραστηριοποιείται η Αερολέσχη Ηρακλείου "Τάλως".
Αεροδρόμιο Μάλεμε

Το Αεροδρόμιο Μάλεμε είναι ένα αεροδρόμιο το οποίο βρίσκεται στο Μάλεμε, του νομού Χανίων, στην Κρήτη. Έχει δυο διαδρόμους διεύθυνσης 13/31 και 03/21, χωρίς φωτισμό. Το αεροδρόμιο είναι κλειστό για εμπορική αεροναυτιλία, αλλά η Αερολέσχη Χανίων εξακολουθεί να το χρησιμοποιεί.

Το αεροδρόμιο λειτουργούσε ως το 1959 ως το κυρίως δημόσιο αεροδρόμιο των Χανίων. Από το 2012, η Πολεμική Αεροπορία χρησιμοποιεί περιστασιακά το χώρο.

Το αεροδρόμιο Μάλεμε έγινε ένας ιστορικός χώρος του Δευτέρου Παγκοσμίου Πολέμου, όταν πολλοί Γερμανοί αλεξιπτωτιστές προσγειώθηκαν εκεί τον Μάιο του 1941, ως μέρος της Μάχης της Κρήτης.
Pixies

Οι Pixies είναι αμερικανικό εναλλακτικό ροκ συγκρότημα που δημιουργήθηκε το 1986 στην Βοστώνη της Μασαχουσέτης. Αν και διαλύθηκαν το 1993, επανενώθηκαν το 2004.

Η μουσική των Pixies, περιλαμβάνει ψυχεδελικά, νόιζ ποπ, χαρντ ροκ, και σερφ στοιχεία. Ο Μπλακ Φράνσις είναι ο βασικός τους τραγουδοποιός και τραγουδιστής.
Κρατικός Αερολιμένας Βόλου/Νέας Ιωνίας

Ο Κρατικός Αερολιμένας Βόλου/Νέας Ιωνίας (συντομογραφία ICAO: LGVO) ήταν μικτό πολιτικό και στρατιωτικό αεροδρόμιο, στη Νέα Ιωνία του Βόλου, στο νομό Μαγνησίας. Εγκαινιάστηκε το 1948 με έναν διάδρομο 970 μέτρων (3.190 πόδια). Το 1954 το μήκος του διαδρόμου μειώθηκε στα 650 μέτρα (2.138 πόδια) και από εκείνη τη στιγμή το αεροδρόμιο χρησιμοποιούνταν αποκλειστικά από τον Ελληνικό Στρατό Ξηράς. Το αεροδρόμιο εν τέλει έκλεισε το 1981, και οι εγκαταστάσεις του εγκαταλείφθηκαν και διαλύθηκαν. Ο διάδρομος ήταν εκεί που σήμερα βρίσκεται η νέα περιφερειακή οδός του Βόλου.

Το αεροδρόμιο αντικαταστάθηκε από τον Κρατικό Αερολιμένα Νέας Αγχιάλου, ο οποίος ξεκίνησε να λειτουργεί το 1991 και κάλυψε το κενό που δημιουργήθηκε στην Κεντρική Ελλάδα, από την κατάργηση του παλαιού αεροδρομίου Βόλου.
Hotel California

Το Hotel California είναι ένα τραγούδι του αμερικανικού Rock συγκροτήματος Eagles, το οποίο συμπεριλήφθηκε στον ομότιτλο δίσκο, αλλά και κυκλοφόρησε τον Φεβρουάριο του 1977 ως single. Το κομμάτι γράφτηκε από τους Ντον Φέλντερ, Ντον Χένλεϊ και Γκλεν Φρέι. Στην πρώτη ηχογράφηση του τραγουδιού τα φωνητικά τα έχει αναλάβει ο Χένλεϊ, ενώ το τραγούδι επεκτείνεται στο τέλος του σε ένα μέρος που υπερισχύουν οι ηλεκτρικές κιθάρες των Φέλντερ και Τζόε Γουάλς.

Το κομμάτι θεωρείται το πιο γνωστό κομμάτι του σχήματος, ενώ τα κιθαριστικά σόλο, στο μακρόχρονο φινάλε του κομματιού, έχουν ψηφιστεί μεταξύ των σπουδαιότερων όλων των εποχών. Το 1978, το κομμάτι βραβεύθηκε με "Grammy Award for Record of the Year". Στους στίχους του τραγουδιού έχουν αποδοθεί διάφορες ερμηνείες τόσο από τους φίλους των Eagles, όσο και από κριτικούς, από την άλλη το συγκρότημα περιέγραψε το κομμάτι ως μία «ερμηνεία της ακριβής ζωής στο Λος Άντζελες». Σε ένα ντοκιμαντέρ του 2013, το "History of the Eagles", Χάνλεϊ λέει για το τραγούδι ότι είναι "«ένα ταξίδι από την αθωότητα στην εμπειρία... That's all...»".
Ολλανδικό Ίδρυμα Ιστορίας της Τέχνης

Το Ολλανδικό Ίδρυμα Ιστορίας της Τέχνης (συντ. RKD, ολλανδικά: RKD-Nederlands Instituut voor Kunstgeschiedenis βρίσκεται στη Χάγη της Ολλανδίας, πολύ κοντά στον κεντρικό σιδηροδρομικό σταθμό (Haag Centraal) και αποτελεί το μεγαλύτερο κέντρο ιστορίας της τέχνης στον κόσμο και ένα από τα σημαντικότερα παγκοσμίως. Το Ίδρυμα ειδικεύεται στην τεκμηρίωση, την αρχειοθέτηση και στα; βιβλία που αφορούν στη Δυτική Τέχνη από τα τέλη του Μεσαίωνα ως σήμερα. Όλο το υλικό του είναι διαθέσιμο στο κοινό και μεγάλο του μέρος έχει ψηφιοποιηθεί και είναι διαθέσιμο από τις ιστοσελίδες του. Βασικοί του στόχοι, όπως το ίδιο αναγράφει στην ιστοσελίδα του, είναι "να καταστήσει διαθέσιμη σε μελετητές, λογίους και στο γενικό κοινό ολόκληρου του κόσμου, διαθέσιμες τη γνώση και τις πληροφορίες σχετικά με την ολλανδική τέχνη σε διεθνές γενικό πλαίσιο". Για το σκοπό αυτό συλλέγει, κατηγοριοποιεί και καθιστά διαθέσιμες στο κοινό τις έρευνες σχετικά με την ιστορία της τέχνης, και ιδιαίτερα σχετικά με τους Ολλανδούς "δασκάλους".

Μέσω των διαθέσιμων βάσεων δεδομένων, ο επισκέπτης μπορεί να δει την αρχειακή τεκμηρίωση για τη ζωή και το έργο πολλών καλλιτεχνών των περασμένων αιώνων. Η βιβλιοθήκη του διαθέτει περίπου 450.000 τίτλους, από τους οποίους οι 150.000 αφορούν σε καταλόγους δημοπρασιών. Διαθέτει, επίσης, περίπου 3.000 τίτλους περιοδικών, εξ ων οι 600 αφορούν σε τρέχουσες συνδρομές. Αν και μεγάλο τμήμα των πληροφοριών παρέχονται στα ολλανδικά, η τυποποιημένη μορφή καταγραφών περιλαμβάνει σύνδεσμο σε βιβλιογραφικές αναφορές και εικόνες, στις οποίες περιλαμβάνονται αγγλικό και ολλανδικό κείμενο.

Το RKD διαχειρίζεται επίσης την ολλανδική έκδοση του Θησαυρού Τέχνης και Αρχιτεκτονικής, ένα Θησαυρό όρων για τη διαχείριση πληροφοριών σχετικών με την τέχνη και την αρχιτεκτονική. Το πρωτότυπο αυτού του θησαυρού είναι μια πρωτοβουλία του Ιδρύματος Έρευνας Γκέτι του Λος Άντζελες στην Καλιφόρνια.
Κώστας Πρετεντέρης

Ο Κώστας Πρετεντέρης (1926 – 19 Δεκεμβρίου 1978) ήταν Έλληνας θεατρικός συγγραφέας, σεναριογράφος και δημοσιογράφος. Σατίρισε με χαρακτηριστικό τρόπο, αλλά κυρίως με ήθος και σεβασμό, τον ελληνικό λαό των δεκαετιών του 1950, 1960 και 1970. Ασχολήθηκε με τον κινηματογράφο, το ραδιόφωνο και την τηλεόραση.
Little Wing

To Little Wing είναι ένα τραγούδι που γράφτηκε από τον Τζίμι Χέντριξ συμπεριλήφθηκε σε δίσκο των "The Jimi Hendrix Experience", το 1967. Πρόκειται για ένα αργόσυρτο κομμάτι, μία Rhythm and blues μπαλάντα, που εκτελείται με τη φωνή και την κιθάρα του Χέντριξ, μαζί με μπάσο, κρουστά και ένα μεταλλόφωνο. Στιχουργικά το κομμάτι, όπως και άλλα του Χέντριξ, επίκεντρο είναι η γυναίκα, δίνοντάς της μία ιδεαλιστική μορφή. Αν και η διάρκειά του ίσα που ξεπερνά τα δύο λεπτά, θεωρείται ένα από τα πιο μεστά και γεμάτα τραγούδια του.

Το κομμάτι κυκλοφόρησε στον δίσκο "", τον Δεκέμβριο του 1967 στη Βρετανία και τον επόμενο μήνα στις ΗΠΑ. Ήταν το ένα από τα δύο κομμάτια του δίσκου που βρίσκονταν στο ρεπερτόριο τους στις ζωντανές εμφανίσεις. Το κομμάτι θεωρείται ένα από τα πιο γνωστά του Χέντριξ, το οποίο έχει διασκευαστεί κι από αρκετούς καλλιτέχνες, διαφόρων μουσικών στυλ. Το περιοδικό Rolling Stone, στη λίστα του με τα 500 σημαντικότερα τραγούδια όλων των εποχών, το κατέταξε 366ο.
ΜΚ Ζενίτ Αγίας Πετρούπολης

Η ΜΚ Ζενίτ Αγίας Πετρούπολης (ρωσικά: БК Зенит Санкт-Петербург) είναι ρωσική επαγγελματική ομάδα καλαθοσφαίρισης που εδρεύει στην Αγία Πετρούπολη. Η ομάδα αγωνίζεται στη Γεντίναϊα Λίγκα (Единая Лига ВТБ). Διεξάγει τους εντός έδρας αγώνες της στη Σιμπούρ Αρένα. Ο σύλλογος χρηματοδοτείται από την Gazprom (Газпром).
Επίθεση Τόρρε

Η Επίθεση Τόρρε ("Torre Attack") είναι το σκακιστικό άνοιγμα το οποίο χαρακτηρίζεται από τις κινήσεις (σε αλγεβρική σημειογραφία):
: 1. δ4 Ιζ6
: 2. Ιζ3 ε6 (ή 2...η6 γνωστή και ως σύστημα Τόρρε, ή 2...δ5, γνωστή και ως βαριάντα Ταρτακόβερ)
: 3. Αη5

Στην "Εγκυκλοπαίδεια Σκακιστικών Ανοιγμάτων" οι γραμμές της Επίθεσης Τόρρε με 2...ε6 και 2...η6 καταχωρήθηκαν αντίστοιχα στους κωδικούς A46 και A48 των ανορθόδοξων ανοιγμάτων, ενώ οι γραμμές με 2...δ5 στον κωδικό D03 των κλειστών ανοιγμάτων.
Όρος Εφραίμ

Το Όρος Εφραίμ (), ή εναλλακτικά Όρος του Εφραίμ, ήταν το ιστορικό – βιβλικό όνομα για την κεντρική ορεινή περιοχή του Ισραήλ, την οποία κάποτε κατείχε η Φυλή του Εφραίμ (π.χ. Ιησούς του Ναυή 17:15, 19:50, 20:7) και εκτεινόταν από την Βαιθήλ ως την πεδιάδα του Ισραήλ. Στην εποχή του Ιησού του Ναυή, περίπου μεταξύ του 18ου και 13ου αιώνα προ Χριστού, οι λόφοι αυτοί ήταν καλυμμένοι με πυκνό δάσος.
Voodoo Child (Slight Return)

Το Voodoo Child (Slight Return) είναι ένα τραγούδι του ροκ συγκροτήματος "The Jimi Hendrix Experience", που κυκλοφόρησε το 1968, στο δίσκο "Electric Ladyland". Οι στίχοι και η μουσική γράφτηκαν από τον Τζίμι Χέντριξ. Το κομμάτι περιέχει αυτοσχεδιασμούς του Χέντριξ, με τον ίδιο να βρίσκεται στα φωνητικά και να το συνοδεύουν οι Νόελ Ρέντινγκ (μπάσο) και ο Μιτς Μίτσελ (κρουστά). Το κομμάτι αυτό είναι ένα από τα πιο γνωστά κομμάτια του Χέντριξ, ερμηνεύοντάς το συνεχώς σε συναυλίες, ενώ πολλές από αυτές ηχογραφήθηκαν και συνέχισε να κυκλοφορεί σε διάφορα άλμπουμ.

Μετά τον θάνατό του, το 1970, κυκλοφόρησε single στο Ηνωμένο Βασίλειο, υπό την ονομασία "Voodoo Chile", με αυτό το single να αποτελεί τη μόνη του φορά που έπιασε το νούμερο 1 στα βρετανικά τσαρτ. Πολλοί καλλιτέχνες το έχουν διασκευάσει ή, ακόμα, κι ηχογραφήσει. Το περιοδικό "Rolling Stone", στη λίστα του Κατάλογος με τα 500 σημαντικότερα τραγούδια όλων των εποχών, το κατέταξε στη 102η θέση.
Νομός Αδριανουπόλεως

Ο Νομός Αδριανουπόλεως ήταν διοικητική διαίρεση, Νομός, της Ελλάδος κατά την περίοδο από το 1920 μέχρι και τον Αύγουστο του 1922. Η Ανατολική Θράκη προσαρτήθηκε στην Ελλάδα με τη Συνθήκη των Σεβρών και καταλήφθηκε από τον ελληνικό στρατό υπό τον Εμμανουήλ Ζυμβρακάκη τον Ιούνιο-Ιούλιο του 1920. Εγκαταλείφθηκε όμως τον Οκτώβριο του 1922 στα πλαίσια της Ανακωχής των Μουδανιών. Με τη Συνθήκη της Λωζάνης η περιοχή επιστράφηκε οριστικά στην Τουρκία. Διοικητικά ο νομός ανήκε στην Γενική Διοίκηση Θράκης μαζί με τους νομούς Έβρου, Καλλιπόλεως, Ραιδεστού, Ροδόπης και Σαράντα Εκκλησιών.

Σήμερα τα εδάφη του τέως ελληνικού Νομού Αδριανουπόλεως, ανήκουν σε τρείς χώρες (Βουλγαρία, Ελλάδα και Τουρκία), και αποτελούν περιοχές τόσο του σημερινού Νομού Έβρου (Καστανιές, Ρίζια, Πεντάλοφος του Δήμου Ορεστιάδας κ.α.) άλλα και της τούρκικης επαρχίας Εντίρνε που έχει διαφορετική έκταση.

Πρωτεύουσα του νομού ήταν η ομώνυμη Αδριανούπολη.
Λουίζ Καρτόν

Η Λουίζ Καρτόν (γεννημένη στις 16 Απριλίου του 1994) είναι Βελγίδα αθλήτρια η οποία ειδικεύεται στον ανώμαλο δρόμο και στις µεσαίες και μεγάλες αποστάσεις. Τα προσωπικά ρεκόρ της είναι 4:10.98 στα 1500 μέτρα, 9:07.61 στα 3000 μέτρα και 15:23.82 στα 5000 μέτρα που τα πραγματοποίησε το 2015.

Έχει συμμετοχές σε τρία Ευρωπαϊκά Πρωταθλήματα Ανώμαλου Δρόμου, το 2013, το 2014 και το 2015, σε ένα Ευρωπαϊκό Πρωτάθλημα Στίβου U20, το 2013 και σε ένα Ευρωπαϊκό Πρωτάθλημα Στίβου U23, το 2015. Η μεγαλύτερη διάκρισή της είναι το χρυσό μετάλλιο στο Ευρωπαϊκό Πρωτάθλημα Ανώμαλου Δρόμου του 2015 στην κατηγορία U23 που διεξήχθη στην Υέρ της Γαλλίας. Τις περιόδους 2014 με 2015 και 2015 με 2016 κατέκτησε την πρώτη θέση στη ετήσια σειρά διεθνών διοργανώσεων ανώμαλου δρόμου στο Βέλγιο, το Lotto Cross Cup.

Σε εθνικό επίπεδο, η Καρτόν έχει αγωνιστεί σε πέντε Βελγικά Πρωταθλήματα Ανώμαλου Δρόμου με τις καλύτερες διακρίσεις της να είναι τα χρυσά μετάλλια στο ανώτερο επίπεδο το 2015 και το 2016. Η Λουίζ Καρτόν ύστερα από όλα τα επιτεύγματά της το 2015 κέρδισε το Golden Spike award ως η πιο πολλά υποσχόμενη αθλήτρια στο Βέλγιο και το βραβείο Ευρωπαίος Αθλητής του Μήνα για τον μήνα Δεκέμβριο που απονέμει η Ευρωπαϊκή Ομοσπονδία Στίβου.

Η πιο σπουδαία συμμετοχή της θα είναι στα 5000 μέτρα στους Ολυμπιακού Αγώνες του 2016 που θα πραγματοποιηθούν στο Ρίο ντε Τζανέιρο της Βραζιλίας. Η Καρτόν ανήκει στην ομάδα Ac Meetjesland.
Κώστας Κουτσομύτης

Ο Κώστας Κουτσομύτης (Γρεβενά, 20 Σεπτεμβρίου 1938 – Μαρούσι, 10 Μαρτίου 2016) ήταν Έλληνας σκηνοθέτης της τηλεόρασης και του κινηματογράφου, ιδιαίτερα γνωστός για τηλεοπτικές μεταφορές κλασικής ελληνικής λογοτεχνίας. Μεταξύ άλλων σκηνοθέτησε τις σειρές "Βαμμένα κόκκινα μαλλιά", "Εκείνος και εκείνος", "Ματωμένα χώματα" και "Τα παιδιά της Νιόβης". Σπούδασε στην Ανώτατη Σχολή Κινηματογράφου της Βιέννης.
Ταγκό των μαύρων ίππων

Το Ταγκό των μαύρων ίππων ("Black Knights' Tango"), γνωστό επίσης ως Μεξικανική άμυνα ("Mexican Defense") και Κέβιτζ–Τράικοβιτς άμυνα ("Kevitz–Trajkovic Defense"), είναι ένα άνοιγμα στο σκάκι το οποίο χαρακτηρίζεται από τις κινήσεις 1.δ4 Ιζ6 2.γ4 Ιγ6 (σε αλγεβρική σημειογραφία).

Η θέση μπορεί να προκύψει και από μεταφορά, για παράδειγμα μετά από 1.γ4 Ιζ6, ή 1.δ4 Ιγ6, ή 1.γ4 Ιγ6.
Νομός Καλλιπόλεως

Ο Νομός Καλλιπόλεως ήταν διοικητική διαίρεση, Νομός, της Ελλάδος στην Ανατολική Θράκη κατά την περίοδο 1920 - Αύγουστος 1922 και καταλάμβανε τμήμα της Χερσονήσου της Καλλιπόλεως. Η Ανατολική Θράκη προσαρτήθηκε στην Ελλάδα με την Συνθήκη των Σεβρών και κατελήφθη από τον ελληνικό στρατό υπό τον Εμμανουήλ Ζυμβρακάκη τον Ιούνιο-Ιούλιο 1920. Εγκαταλήφθηκε δε πάλι τον Οκτώβριο του 1922 στα πλαίσια της Ανακωχής των Μουδανιών. Με την Συνθήκη της Λωζάνης η περιοχή επιστράφηκε οριστικά στην Τουρκία. Διοικητικά ο νομός ανήκε στην Γενική Διοίκηση Θράκης μαζί με τους νομούς Έβρου, Αδριανουπόλεως, Ραιδεστού, Ροδόπης, και Σαράντα Εκκλησιών.

Ο νομός αυτός καταλάμβανε σχεδόν ολόκληρη την έκταση της χερσονήσου της Καλλίπολης. Σήμερα τα εδάφη του τέως ελληνικού νομού αποτελούν μέρος της τούρκικης επαρχίας Τσανάκκαλε (ή Δαρδανελίων) που έχει διαφορετική έκταση και περιλαμβάνει και εδάφη που ανήκουν γεωγραφικά στην Ασία, καθώς και τα νησιά του Αιγαίου Τένεδος και Ίμβρος, οι οποίες πριν την συνθήκη της Λωζάννης ανήκαν διοικητικά στον Νομό Λέσβου.

Πρωτεύουσα του νομού ήταν η ομώνυμη Καλλίπολη. Άλλες σημαντικές πόλεις και χωριά του νομού ήταν η Κεσσάνη, η Καρδία, η Σηστός, η Μάδυτος κ.α.
Λαμπέρ ντ'Αρντρ

Ο Λαμπέρ ντ'Αρντρ (π. 1160-1227) ήταν Γάλλος χρονικογράφος του 12ου αιώνα. Ιερέας του οικισμού του Αρντρ, ο οποίος ευρισκόταν σε κοντή απόσταση από το Καλαί, ήταν ο συγγραφέας ενός ιπποτικού χρονικού, το οποίο ήταν ένα από τα γνωστότερα στην Βόρεια Γαλλία.

Το χρονικό αυτό υπό τον τίτλο "Historia comitum Ghisnensium" κατέγραφε την ιστορία των Κόμητων του Γκιν και των Αρχόντων του Αρντρ. Περιελάμβανε, επίσης, φεουδαρχικούς θρύλους και παραδόσεις. Γραμμένο, αρχικά, μεταξύ του 1194 και του 1198, η συγγραφή του ολοκληρώθηκε το 1203. Εκδόθηκε για πρώτη φορά το 1855 υπό τον τίτλο "Chronique de Guines et d'Ardre" από τον Ντενί-Σαρλ Γκοντφρουά-Μενιλγκλαίζ.

Κατηγορία:Χρονικογράφοι
Κατηγορία:Μεσαιωνική λογοτεχνία
Αμπρόσιους Μπόσχερτ

Ο Αμπρόσιους Μπόσχερτ ο πρεσβύτερος (φλαμανδικά: Ambrosius Bosschaert de Oudere (18 Ιανουαρίου 1573 – 1621) ήταν ζωγράφος της χρυσής ολλανδικής εποχής στη ζωγραφική. Ζωγράφιζε κυρίως νεκρές φύσεις.
Μοντέρνο Μπενόνι

Το Μοντέρνο Μπενόνι ("Modern Benoni") είναι ένα άνοιγμα στο σκάκι, το οποίο χαρακτηρίζεται από τις αρχικές κινήσεις (σε αλγεβρική σημειογραφία):
:1. δ4 Ιζ6
:2. γ4 γ5
:3. δ5 ε6

Το Μοντέρνο Μπενόνι καταχωρήθηκε στην "Εγκυκλοπαίδεια Σκακιστικών Ανοιγμάτων" υπό τους κωδικούς A60–A79.
Επίθεση Τρομπόφσκι

Η Επίθεση Τρομπόφσκι ("Trompowsky Attack") είναι ένα δημοφιλές άνοιγμα στο σκάκι, το οποίο χαρακτηρίζεται από τις αρχικές κινήσεις 1.δ4 Ιζ6 2.Αη5 (σε αλγεβρική σημειογραφία).

Ο Τζούλιαν Χόντγκσον και η Αντοανέτα Στεφάνοβα είναι μεταξύ πολλών γκρανμαίτρ που εφάρμοσαν συχνά την επίθεση αυτή.

Η Επίθεση Τρομπόφσκι καταχωρήθηκε στην "Εγκυκλοπαίδεια Σκακιστικών Ανοιγμάτων" υπό τον κωδικό A45, μαζί με άλλες άτυπες απαντήσεις στο 1.δ4 Ιζ6.
Άνγκελα Βίνκλερ

Η Άνγκελα Βίνκλερ ("Angela Winkler", 22 Ιανουαρίου 1944) είναι Γερμανίδα ηθοποιός του κινηματογράφου και του θεάτρου.
Stone Cold Crazy

To Stone Cold Crazy είναι ένα τραγούδι του αγγλικού Rock συγκροτήματος Queen, το οποίο συμπεριλήφθηκε στον δίσκο τους "Sheer Heart Attack", το 1974. Το κομμάτι, τη στιγμή της κυκλοφορίας του δίσκου, δεν κυκλοφόρησε και σε single, παρόλα αυτά έγινε από τα πιο παιγμένα κομμάτια του σε συναυλίες, ειδικά μεταξύ το 1974 και το 1978, επίσης μπήκε και στο compilation άλμπουμ τους, "Classic Queen", το 1992.

Το κομμάτι πιστώνεται σε όλα τα μέλη του συγκροτήματος, ωστόσο ο Φρέντι Μέρκιουρι το ερμήνευε και σε συναυλίες του με τους Ibex, τη δεκαετία του 1960, πριν δηλαδή τη δημιουργία των Queen. Η ηχογραφημένη έκδοση του κομματιού είναι σε στίχους Μέρκιουρι και σε μουσική Μπράιαν Μέι. Ήταν το πρώτο κομμάτι που παίξανε σε συναυλία οι Queen, αλλά μέχρι την τελική του ηχογράφηση άλλαξε αρκετά, για αυτό και το πιστώνεται όλο το συγκρότημα. Σύμφωνα, με το συγκρότημα η πρώιμη μορφή του ήταν πιο αργή, για παράδειγμα, αλλά δεν υπάρχει κάποιο αρχείο.

Το κομμάτι είναι γνωστό για τον γρήγορο ρυθμό του και της destortion ηλεκτρικές κιθάρες, και θεωρείται ένα πρόγονος του speed metal. Το περιοδικό "Q mazagine", το χαρακτήρισε «"ως Thrash Metal, πριν αυτός ο όρος εφευρεθεί"». Το 2009, ο τηλεοπτικός σταθμός VH1, το κατέταξε 38ο ανάμεσα στα καλύτερα Hard Rock τραγούδια όλων των εποχών. 

Επίσης, το κομμάτι έχει υποστεί διασκευή από τους Metallica, σε μία πιο επιθετική εκτέλεση, τόσο μουσικά όσο και στιχουργικά, το οποίο το είχαν ερμηνεύσει μαζί με τον Τόνι Αϊόμι, στη συναυλία προς τιμήν του Φρέντι Μέρκιουρι. Αρχικά, το είχα διασκευάσει για τον compilation δίσκο "Rubáiyát: Elektra's 40th Anniversary", όμως αργότερα το συμπεριέλαβαν και στον δίσκο τους "Garage Inc.". Πέρα από τους Metallica το έχουν διασκευάσει και άλλα συγκροτήματα όπως οι Queens of the Stone Age και οι Sum 41.
Σπύρος Σκλαβενίτης

Ο Σπύρος Σκλαβενίτης (Λευκάδα, 21 Φεβρουαρίου 1927 - 9 Μαρτίου 2006) ήταν Έλληνας επιχειρηματίας, συνιδρυτής και διευθύνων σύμβουλος της εταιρείας σούπερ μάρκετ «Σκλαβενίτης» και συνιδρυτής της χαρτοβιομηχανίας «Γλάρος».
Μνημείο των Κατακτητών του Διαστήματος

Το Μνημείο των Κατακτητών του Διαστήματος (ρωσ.: Монумент «Покорителям космоса») ανεγέρθηκε στη Μόσχα το 1964 για τον εορτασμό των επιτευγμάτων της Ε.Σ.Σ.Δ. στην εξερεύνηση του διαστήματος.

Απεικονίζει έναν πύραυλο που εκτοξεύεται αφήνοντας πίσω τα καυσαέρια των προωθητικών του. Το μνημείο έχει ύψος 110 μέτρων, κλίση 77 μοιρών και κατασκευάστηκε από τιτάνιο, ενώ στο εσωτερικό της βάσεώς του βρίσκεται το «Μουσείο Κοσμοναυτικής».
Μπαλτάσαρ φαν ντερ Αστ

Ο Μπαλτάσαρ φαν ντερ Αστ (ολλανδικά: Balthasar van der Ast (1593/94 – 7 Μαρτίου 1657) ήταν Ολλανδός ζωγράφος της "χρυσής εποχής" της ολλανδικής ζωγραφικής που εξειδικευόταν στη ζωγραφική νεκρών φύσεων με κοχύλια. Θεωρείται ως πρωτοπόρος στο υποείδος ζωγραφικής κοχυλιών. Στις νεκρές φύσεις του συχνά περιλαμβάνονται έντομα και σαύρες. Γεννήθηκε στο Μίντελμπουρχ και απεβίωσε στο Ντελφτ.

Το σύνολο του έργου του συνοψίστηκε από έναν γιατρό του Άμστερνταμ, ο οποίος είπε: "Στα λουλούδια, τα κοχύλια και τις σαύρες, πανέμορφος".
Phenomenon

Το Phenomenon είναι το τρίτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Μάιο του 1974 μέσω της δισκογραφικής εταιρίας "Chrysalis Records".
Force It

Το Force It είναι το τέταρτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Ιούλιο του 1975 μέσω της δισκογραφικής εταιρίας "Chrysalis Records".
Χέραρντ τερ Μπορχ

Ο Χέραρντ τερ Μπορχ (ολλανδικά: Gerard ter Borch (Δεκέμβριος 1617 – 8 Δεκεμβρίου 1681), επίσης γνωστός και ως Χέραρντ Τέρμπουρχ (Gerard Terburg) ήταν Ολλανδός ζωγράφος της "χρυσής ολλανδικής εποχής" στη ζωγραφική, ο οποίος απεικόνιζε σκηνές της καθημερινότητας και προσωπογραφίες.
Πόπλιος Αίλιος Αυρήλιος Σεραπίων

O Πόπλιος Αίλιος Αυρήλιος Σεραπίων (λατινικά: "Publius Aelius Aurelius Serapion", 2ος/3ος αιώνας μ.Χ.) ήταν αρχαίος ολυμπιονίκης από την Έφεσο, ο οποίος στέφθηκε νικητής στο αγώνισμα των σαλπιγκτών στην ηλικία των 22 ετών κατά τους 249ους ολυμπιακούς αγώνες της αρχαιότητας (217 μ.Χ.). Αναφέρεται επίσης πως υπήρξε νικητής στα Μούσεια των Θεσπιών.
Νάνι Μορέτι

Ο Νάνι Μορέτι (ιταλικά: "Nanni Moretti", 19 Αυγούστου 1953) είναι Ιταλός σκηνοθέτης του κινηματογράφου, ηθοποιός, παραγωγός ταινιών και σεναριογράφος. 

Μια από τις γνωστότερες ταινίες του είναι Το δωμάτιο του γιου μου, που διακρίθηκε σε διάφορα διεθνή φεστιβάλ και κέρδισε το Χρυσό Φοίνικα, στο φεστιβάλ κινηματογράφου Καννών το 2001.
Μάρτυρας δημοσίου συμφέροντος

Μάρτυρας δημοσίου συμφέροντος είναι ελληνικός νομικός όρος, ο οποίος σύμφωνα με το άρθρο 47 του Κώδικα Ποινικής Δικονομίας, αφορά κάθε πρόσωπο που συμβάλλει ουσιωδώς με τις πληροφορίες που παρέχει στις Αρχές, χωρίς να είναι ο ίδιος εμπλεκόμενος και χωρίς να έχει ιδίον όφελος στην αποκάλυψη και δίωξη υποθέσεων, που αφορούν δωροδοκία ή δωροληψία πολιτικών αξιωματούχων, δωροδοκία ή δωροληψία υπαλλήλου, δωροδοκία και δωροληψία δικαστικών λειτουργών, εμπορία/επιρροής μεσαζόντων, και τις συναφείς με αυτές πράξεις, μπορεί να χαρακτηριστεί μάρτυρας δημοσίου συμφέροντος. Ο χαρακτηρισμός αυτός γίνεται με πράξη του κατά τόπον αρμόδιου Εισαγγελέα Πλημμελειοδικών ή του Εισαγγελέα Εγκλημάτων Διαφθοράς, ύστερα από έγκριση του Αντεισαγγελέα του Αρείου Πάγου.

Ένας μάρτυρας δημοσίου συμφέροντος αποκαλύπτει κάθε μορφή πληροφορίας που θεωρείται παράνομη, ανήθικη ή δεν είναι σύμφωνη με τους κανονισμούς ενός οργανισμού. Οι πληροφορίες μπορεί να σχετίζονται με παραβίαση της πολιτικής μίας επιχείρησης, των νόμων, των κανονισμών ή να αποτελούν απειλή για το δημόσιο συμφέρον ή την εθνική ασφάλεια, όπως επίσης και να καταγγέλουν κάποια απάτη και διαφθορά. Οι μάρτυρες δημοσίου συμφέροντος αν και προστατεύονται από διάφορες οργανώσεις, αντιμετωπίζουν κατηγορίες για εγκληματικές πράξεις, αποκτούν κοινωνικό στίγμα και λήγει κάθε συνεργασία με την εταιρεία στην οποία εργάζονταν.

Μερικοί μάρτυρες δημοσίου συμφέροντος είναι οι Έντουαρντ Σνόουντεν, Τζούλιαν Ασάνζ, Ντάνιελ Έλσμπεργκ, Τσέλσι Μάνινγκ, Στεφανί Ζιμπώ, Ερβέ Φαλσιανί, Αντουάν Ντελτούρ και ο άγνωστος που διέρρευσε τα Έγγραφα του Παναμά, οι οποίοι αποκάλυψαν πληροφορίες για τις παρακολουθήσεις των πολιτών από τις μυστικές υπηρεσίες, για διπλωματικά έγγραφα, για τους πολέμους στο Βιετνάμ και στο Αφγανιστάν και τη φοροδιαφυγή που ακολουθούν μεγάλες τράπεζες για τους πελάτες τους. Ήρθαν σε σύγκρουση με τους οργανισμούς που κατήγγειλαν και κατέληξαν κατηγορούμενοι, φυγάδες και φυλακισμένοι.
Εσάιας φαν ντε Φέλντε

Ο Εσάιας φαν ντε Φέλντε (ολλανδικά: Esaias van de Velde, 17 Μαΐου 1587 (βάπτιση) – 18 Νοεμβρίου 1630 (ταφή)) ήταν Ολλανδός ζωγράφος τοπίων.
Παραβάλλων ο Ηλείος

Ο Παραβάλλων ο Ηλείος (4ος/3ος αιώνας π.Χ.) ήταν αρχαίος Έλληνας ολυμπιονίκης με καταγωγή από την Αλεξάνδρεια ο οποίος στέφθηκε νικητής στο αγώνισμα του δίαυλου κατά τους 125ους (280 π.Χ.) ολυμπιακούς αγώνες της αρχαιότητας. Ο ιστορικός του 2ου αιώνα μ.Χ. Παυσανίας αναφέρει πως ο Παραβάλλων δημιούργησε στην Ολυμπία ένα κατάλογο όλων των ολυμπιονικών που είχαν προηγηθεί πριν από αυτόν. Ο γιος του ο Λαστρατίδας έγινε ολυμπιονίκης στην πάλη παίδων στους 133ους αγώνες το 248 π.Χ..
Ηράς ο Χίος

Ο Ηράς ο Χίος (2ος αιώνας μ.Χ.) ήταν αρχαίος Έλληνας ολυμπιονίκης με καταγωγή από τη Χίο, ο οποίος στέφθηκε νικητής στο αγώνισμα του σταδίου κατά τους 234ους ολυμπιακούς αγώνες της αρχαιότητας (157 μ.Χ.). Θεωρείται πως είναι πιθανό να είναι το ίδιο άτομο με τον Δημήτριο τον Χίο ο οποίος ήταν νικητής στο στάδιο κατά την μόλις προηγούμενη διοργάνωση το 153 μ.Χ., καθώς οι 2 αυτοί αθλητές είναι οι μοναδικοί γνωστοί ολυμπιονίκες από την Χίο και έγιναν ολυμπιονίκες μέσα σε πολύ χρονική απόσταση μεταξύ τους.
Έρικ ο Νικηφόρος

Ο Έρικ ΣΤ΄ ο Νικηφόρος (αρχαία σκανδιναβικά: "Eiríkr inn sigrsæli", σουηδικά: "Erik Segersäll") θεωρείται ο πρώτος ιστορικός βασιλιάς της Σουηδίας για τον οποίο όμως λίγα είναι γνωστά. Υπάρχει αμφισβήτηση για το αν ήταν όντως βασιλιάς καθώς ο γιος του Όλαφ Σκότκονουνγκ πιστοποιείται ως ο πρώτος ηγεμόνας που έγινε αποδεκτός από τους Σουηδούς και τους Γεάτες.
Μερικές φορές ο Έρικ ο Νικηφόρος αναφέρεται ως Ερρίκος Ε΄ ή ΣΤ΄, λόγω αναθεώρησης της αρίθμησης των Σουηδών μοναρχών στην οποία προχώρησε ο Ερρίκος ΙΔ΄ της Σουηδίας με βάση τη μυθολογική ιστορία της Σουηδίας. Επιπλέον αν υπήρξαν άλλοι μονάρχες της χώρας με το όνομα Ερρίκος πριν τον Ερρίκο τον Νικηφόρο, αποτελεί και αυτό θέμα αμφισβήτησης μεταξύ των ιστορικών. Η αρίθμηση και των μετέπειτα μοναρχών που έφεραν το όνομα Έρικ είναι προβληματική.

Απέκτησε τον χαρακτηρισμό "Νικηφόρος" λόγω της νίκης του στη Μάχη του Φιρισβέλιρ κοντά στην Ουψάλα. Το βασίλειό του φέρεται να εκτεινόταν από την περιοχή της λίμνης Μέλαρεν ως την Βαλτική Θάλασσα και στα νότια ως το Μπλεκίνγκε. Σύμφωνα με τον Αδάμ της Βρέμης απέκτησε για ένα μικρό διάστημα τον έλεγχο της Δανίας μετά τη νίκη του επί του Σβεν Α΄ της Δανίας.
Λυσός

Η Λυσός είναι κοινότητα της επαρχίας Πάφου στην Κύπρο.
Τακάσι Τεζούκα

Ο Τακάσι Τεζούκα (ιαπωνικά: "手塚卓志"), κάποιες φορές καταγραφόμενος με το ψευδόνυμό του, Ten Ten, είναι ένας σχεδιαστής βιντεοπαιχνιδιών που δουλεύει για την Nintendo. Όντας απόφοιτος του τμήματος σχεδιασμού του «大阪芸術大学» (πανέπιστήμιο της Ιαπωνίας), μπήκε στην εταιρία τον Απρίλιο του 1984 και έπαιξε σημαντικό ρόλο σε κάποιες από τις πιο επευφημημένες σειρές της Nintendo, όπως το Mario και το The Legend of Zelda. Ο Τεζούκα τρέφει συμπάθεια για μυθιστορήματα φαντασίας όπως "Τον Άρχοντα των Δαχτυλιδιών "του Τζ. Ρ. Ρ. Τόλκιν, και έγραξε την ιστορία και το σενάριο για το The Legend of Zelda και το Zelda II: The Adventure of Link.
Άνουντ Ιάκωβος

Ο Άνουντ Ιάκωβος ή απλώς Ιάκωβος (σουηδικά:"Anund Jakob") ήταν Βασιλιάς της Σουηδίας από το 1022 μέχρι το 1050. Ήταν γιος του Όλαφ Σκότκονουνγκ και της Έστριντ των Οβοτριτών. Θεωρείται ότι γεννήθηκε είτε το 1008 είτε το 1010. Ο Αδάμ της Βρέμης έχει εξηγήσει ότι το όνομα "Άνουντ" προστέθηκε από τους Σουηδούς, καθώς δεν αρκούσε μόνο το χριστιανικό "Ιάκωβος" για την άνοδό του στην εξουσία.

Στην πολιτική του ατζέντα περιλαμβανόταν η διατήρηση της ισορροπίας των δυνάμεων στη Σκανδιναβία, κάτι που εξηγείται με την υποστήριξη που παρείχε στους Νορβηγούς βασιλείς Όλαφ Β΄ και Μάγκνους Α΄, εναντίον του Δανού βασιλιά Κνούτου, κατά τη διάρκεια των δεκαετιών του 1020 και 1030. Το 1026 ή το 1025 στη Μάχη του Χέλγκο, ο Άνουντ και ο Όλαφ υπέστησαν στρατηγική ήττα από τον Κνούτο, μολονότι στο Αγγλοσαξωνικό χρονικό αναφέρεται ότι οι Σουηδοί κέρδισαν τη μάχη. Όταν ο Μάγκνους έγινε βασιλιάς της Δανίας το 1042, ο Άνουντ Ιάκωβος τον υποστήριξε μέχρι το 1047, έτος κατά το οποίο απεβίωσε ο Μάγκνους.

Η βασιλεία του Άνουντ χρονολογείται από το 1022 μέχρι το 1050, αν και υπάρχει μια μεγάλη αβεβαιότητα για το έτος που πέθανε. Θεωρείται ότι ήταν ζωντανός το 1049, ενώ ο αδελφός και διάδοχός του Εδμόνδος ο Γηραιός είναι βέβαιο ότι κυβερνούσε τη Σουηδία κατά το καλοκαίρι του 1060.
NGC 3079

Ο NGC 3079 είναι ραβδωτός σπειροειδής γαλαξίας ο οποίος απέχει περίπου 50 εκατομμύρια έτη φωτός από το Ηλιακό Σύστημα και βρίσκεται στον αστερισμό Μεγάλη Άρκτο. Τον ανακάλυψε ο αστρονόμος Ουίλιαμ Χέρσελ την 1η Απριλίου 1790. Αξιοσημείωτο χαρακτηριστικό του είναι η "φυσαλίδα" που έχει σχηματιστεί στο κέντρο του.
Εδμόνδος ο Γηραιός

Ο Εδμόνδος ο Γηραιός (σουηδικά: "Emund den gamle", 1000 - 1060) ήταν βασιλιάς της Σουηδίας από το 1050 έως το 1060. Ήταν νόθος γιος του Όλαφ Σκότκονουνγκ και της ερωμένης του Έντλα. Σύζυγος του Εδμόνδου ήταν η Άστριντ Νγιαλσντότερ, κόρη Νορβηγού ευγενή, με την οποία φέρεται να απέκτησε τρία παιδιά.

Διαδέχτηκε τον αδελφό του Άνουντ Ιάκωβο ως βασιλιά της Σουηδίας γύρω στο 1050. Ο Εδμόνδος απέκτησε την προσωνυμία "ο Κακός" ("Slemme"), εξαιτίας της στάσης του εναντίον της Αρχιεπισκοπής της Βρέμης και υπέρ του Άγγλου ιεραποστόλου Οσμούνδου. Στο "Δίκαιο του Βαστεργκότλαντ" αναφέρεται ότι ο Εδμόνδος ήταν ένας δυσάρεστος άντρας όταν ήθελε να πετύχει ένα στόχο και ότι φρόντισε να οριοθετήσει τα σύνορα μεταξύ Σουηδίας και Δανίας.

Το προσωνύμιο "Γηραιός" του αποδίδεται από τον Αδάμ της Βρέμης και θεωρείται ότι του δόθηκε εξαιτίας της μεγάλης του ηλικίας ή επειδή ήταν μεγαλύτερος από τον αδελφό του Άνουντ Ιάκωβο.

Ο Εμόνδος ήταν ο τελευταίος βασιλιάς του Οίκου του Μουνσό, καθώς και οι δύο γιοι του πέθαναν πριν από εκείνον. Στον θρόνο τον διαδέχτηκε ο γαμπρός του Στένκιλ σύζυγος της κόρης του Ινγκαμόντερ.
Στένκιλ

Ο Στένκιλ ("Stenkil", 1030 - 1066) ήταν βασιλιάς της Σουηδίας ο οποίος βασίλεψε από το 1060 έως το 1066. Διαδέχτηκε τον Εδμόνδο το Γηραιό και έγινε ο πρώτος βασιλιάς από τον Οίκο του Στένκιλ. Υμνείται ως αφοσιωμένος χριστιανός, ωστόσο με μια συμβιβαστική στάση απέναντι στον παλιό παγανισμό. 

Δεν ήταν από την Ουψάλα αλλά σχετιζόταν με την προηγούμενη δυναστεία μέσω του γάμου του με την κόρη του Εδμόνδου, Ινγκαμόντερ.

Υποστήριξε τον εκχριστιανισμό της Σουηδίας και συνεργάστηκε με επισκόπους από την Αρχιεπισκοπή της Βρέμης. Ωστόσο, όταν ο Άνταλβαρντ ο Νεώτερος θέλησε να καταστρέψει το Ναό της Ουψάλας στην Σιγκτούνα, ο Στένκιλ σταμάτησε τα σχέδια του Άνταλβαρντ, καθώς φοβόταν μία εξέγερση των παγανιστών. Οι φόβοι ήταν μάλλον δικαιολογημένοι. Ο γιος του Στένκιλ, Ίνγκε Α΄ της Σουηδίας, καθαιρέθηκε και εξορίστηκε όταν θέλησε να ακυρώσει τις ειδωλολατρικές θυσίες στον ναό.

Ο Στένκιλ έμεινε στην ιστορία ως ο βασιλιάς που αγαπούσε τους δυτικούς Γεάτες, περισσότερο από όλους τους άλλους υπηκόους του, και επαινέθηκε ως μεγάλος τοξότης του οποίου τα χτυπήματα παρουσιάζονταν με θαυμασμό. Η παράδοση που θέλει τον Στένκιλ να είναι αγαπητός από τους Γεάτες φαίνεται να υποστηρίζεται και από τον Σνόρρι Στούρλουσον.

Πέθανε το 1066. Σύμφωνα με ένα θρύλο, τάφηκε στο "βασιλικό λόφο" κοντά στο Λεβένε. Οι τρεις γιοι του, Χάλστεν Στένκιλσον, Χάκαν ο Ερυθρός και Ίνγκε Α', έγιναν όλοι τους βασιλείς της Σουηδίας.
Χάλστεν Στένκιλσον

Ο Χάλστεν Στένκιλσον (σουηδικά: "Halsten Stenkilsson", 1050 - μετά το 1081) ήταν βασιλιάς της Σουηδίας αρχικά την περίοδο 1067 ως 1070 και, έπειτα, μαζί με τον αδελφό του Ίνγκε Α΄ το 1079 ως το 1084. Ήταν γιος του βασιλιά Στένκιλ και της συζύγου του Ινγκαμόντερ.

Λίγα είναι γνωστά για την περίοδο της βασιλείας του. Ο χρονικογράφος Αδάμ της Βρέμης αναφέρει ότι ο Χάλστεν εξελέγη βασιλιάς μετά το θάνατο των δύο διεκδικητών του θρόνου, του Ερρίκου και του Ερρίκου, όμως εκθρονίστηκε λίγο αργότερα. Το ότι βασίλευσε μαζί με τον αδελφό του Ίνγκε φαίνεται να επιβεβαιώνεται από μία παπική επιστολή του 1081, στην οποία ο Πάπας Γρηγόριος Ζ΄, αναφέρει τους δύο βασιλείς με τα αρχικά "Α" και "Ι".). Μολονότι, ιστορικοί θεωρούν ότι πιθανόν αντί για τον Χάλστεν να εννοείται στην επιστολή ο βασιλιάς Χάκαν ο Ερυθρός. 

Σύμφωνα με το Δίκαιο του Βαστεργκότλαντ, ο Χάλστεν υπήρξε ευγενικός και εύθυμος και όποτε ασχολούνταν με κάποια υπόθεση έκρινε δίκαια. Αυτά του τα χαρακτηριστικά τον έκαναν αγαπητό και με το θάνατό του, που δεν είναι γνωστό πότε συνέβη, η Σουηδία θρήνησε την απώλειά του. 

Ο Χάλστεν ήταν ο πατέρας του Φιλίππου της Σουηδίας και του Ίνγκε Β΄ του Νεότερου.
Μυρκία

Η Μυρκία "(Myrcia)", είναι γένος της οικογένειας των ανθοφόρων φυτών των Μυρτίδων ή Μυρτοειδών "(Myrtaceae)", περιγράφεται ως γένος με αυτό το όνομα το 1827. Από το 2015, περιέχει περίπου 770 είδη. Είναι διανεμημένα στην Κεντρική και Νότια Αμερική, το Μεξικό και τις Δυτικές Ινδίες.
Ηρακλής Πουαρό

Ο Ηρακλής Πουαρό (γαλλικά: Hercule Poirot) είναι λογοτεχνικός χαρακτήρας που δημιουργήθηκε από την Αγκάθα Κρίστι και έχει το ρόλο του ντετέκτιβ σε 33 μυθιστορήματα και σε περισσότερα από 50 διηγήματα που δημοσιεύτηκαν στο χρονικό διάστημα 1920-1975. Έχει ενσαρκωθεί από πολλούς ηθοποιούς τόσο στην τηλεόραση και στον κινηματογράφο, όσο και στο ραδιόφωνο. Οι σημαντικότεροι εξ αυτών είναι οι Ντέιβιντ Σάτσετ, Τζον Μόφατ, Άλμπερτ Φίνεϊ, Πίτερ Ουστίνοφ, Ίαν Χολμ, Τόνι Ράνταλ, Άλφρεντ Μολίνα, Όρσον Γουέλς, Κένεθ Μπράνα.
Μνασέας ο Κυρηναίος

Ο Μνασέας ο Κυρηναίος (6ος/5ος αιώνας π.Χ.) ή ο Λίβυος, ήταν αρχαίος Έλληνας ολυμπιονίκης με καταγωγή από την αποικία της Κυρήνης στη Λιβύη, ο οποίος στέφθηκε νικητής στο αγώνισμα του οπλιτόδρομου κατά τους 74ους (484 π.Χ.) ολυμπιακούς αγώνες της αρχαιότητας, και σύμφωνα με τον ιστορικό του 2ου αιώνα μ.Χ. Παυσανία ο ανδριάντας του στην Ολυμπία είχε φιλοτεχνηθεί από τον γλύπτη Πυθαγόρα τον Ρήγιο και βρισκόταν δίπλα από αυτόν του ολυμπιονίκη Βύκελου του Σικυώνιου. Ο Μνασέας ήταν πιθανώς ο πρώτος ολυμπιονίκης από την περιοχή της Κυρηναϊκής και Αιγύπτου, ενώ και ο γιος του ο Κρατισθένης υπήρξε ολυμπιονίκης του τέθριππου.
Αλίκη του Ηνωμένου Βασιλείου

Η Αλίκη του Ηνωμένου Βασιλείου (αγγλικά: "Alice of the United Kingdom", 25 Απριλίου 1843 - 14 Δεκεμβρίου 1878) ήταν το τρίτο παιδί και η δεύτερη κόρη της Βασίλισσας Βικτωρίας και του Πρίγκιπα Αλβέρτου της Σαξονίας-Κοβούργου & Γκότα.
Γαλαξίας του Διαβήτη

Ο Γαλαξίας του Διαβήτη ("Circinus Galaxy" ή ESO 97-G13) είναι γαλαξίας τύπου Σίφερτ, που βρίσκεται στον ομώνυμο αστερισμό. Είναι ένας από τους πλησιέστερους μεγάλους γαλαξίες, και πιθανώς ο δεύτερος κοντινότερος (ή και ο κοντινότερος, δείτε NGC 185) στη Γη γαλαξίας Σίφερτ. Παρατηρείται μόλις 4 μοίρες νότια από το Γαλαξιακό επίπεδο και απέχει 13 εκατομμύρια έτη φωτός από τη Γη. Ο Γαλαξίας του Διαβήτη διανύει μία εποχή άτακτων μεταβολών, καθώς αποβάλλει δακτυλίους αερίου από τον πυρήνα του. Ο εξώτατος από αυτούς τους δακτυλίους απέχει περίπου 700 έτη φωτός από το κέντρο του γαλαξία, ενώ ο εσώτατος 130 έτη φωτός. Παρά το ότι ο γαλαξίας μπορεί να παρατηρηθεί με σχετικώς μικρά τηλεσκόπια, δεν είχε γίνει αντιληπτή η ύπαρξή του μέχρι το 1977, επειδή ακριβώς προβάλλεται τόσο κοντά στο επίπεδο του δίσκου του Γαλαξία μας και το φως του προς εμάς διέρχεται μέσα από ποσότητες διαστρικής σκόνης του Γαλαξία μας. Ο Γαλαξίας του Διαβήτη είναι γαλαξίας Σίφερτ τύπου 2, με στενότερες φασματικές γραμμές υδρογόνου στο φάσμα του. Είναι γενικότερα ένας από τους πλησιέστερους γνωστούς ενεργούς γαλαξίες, αν και πιθανώς απέχει ελαφρώς περισσότερο από τον Κένταυρο Α.

Στον Γαλαξία του Διαβήτη εξερράγη ο υπερκαινοφανής αστέρας SN 1996cr, που ταυτοποιήθηκε πάνω από μία δεκαετία μετά την άφιξη του φωτός του στη Γη. Ανιχνεύθηκε για πρώτη φορά το 2001 ως ένα φωτεινό, μεταβλητό σώμα σε εικόνα του Διαστημικού τηλεσκοπίου Τσάντρα, αλλά δεν επιβεβαιώθηκε ότι ήταν υπερκαινοφανής μέχρι το 2007.

Ο Γαλαξίας του Διαβήτη, που απομακρύνεται από τη Γη με ταχύτητα 426 ± 25 χιλιόμετρα το δευτερόλεπτο, είναι ένας από 12 μεγάλους γαλαξίες (το επονομαζόμενο «Συμβούλιο των Γιγάντων») που περιβάλλουν την Τοπική ομάδα γαλαξιών, στην οποία ανήκουμε με τον Γαλαξία μας.
Σώστρατος ο Σικυώνιος

[[Δραχμή]] της [[Ολυμπία|Ολυμπίας]] της 105ης διοργάνωσης των αγώνων (360 π.Χ.)
Ο Σώστρατος ο Σικυώνιος ή ο Ακροχερσίτης (4ος αιώνας π.Χ.) ήταν αρχαίος Έλληνας ολυμπιονίκης με καταγωγή από τη Σικυώνα, ο οποίος στέφθηκε νικητής 3 φορές στο αγώνισμα του παγκράτιου, κατά τους 104ους (364 π.Χ.), 105ους (360 π.Χ.) και 106ους (356 π.Χ.) ολυμπιακούς αγώνες της αρχαιότητας. Την επωνυμία "Ακροχερσίτης" την απέκτησε από την τακτική που χρησιμοποιούσε όταν αγωνιζόταν, καθώς συνήθιζε να πιάνει τις κορυφές των δαχτύλων ("άκρα των χεριών") των αντιπάλων του και να τους λυγίζει τα δάχτυλα προκαλώντας τους πόνο και κερδίζοντας τον αγώνα, μια τεχνική την οποία εφάρμοζε κατά τον 5ο αιώνα π.Χ. και ο ολυμπιονίκης παλαιστής Λεοντίσκος ο Μεσσήνιος. Αναφέρεται πως ο Σώστρατος ήταν περιοδονίκης με νίκες και στα Πύθια, Νέμεα και Ίσθμια. Λόγω της δόξας που έφερε στη Σικυώνα με τις πολλές νίκες του, η μορφή του αποτυπώθηκε στα νομίσματα της πόλης.
Έλενα του Ηνωμένου Βασιλείου

Η Έλενα του Ηνωμένου Βασιλείου (αγγλικά: "Helena of the United Kingdom", 25 Μαΐου 1846 - 9 Ιουνίου 1923) ήταν η τρίτη κόρη και το πέμπτο παιδί της Βασίλισσας Βικτωρίας του Ηνωμένου Βασιλείου και του Πρίγκιπα Αλβέρτου.
Χιρά

Μερικά χιλιόμετρα βόρεια της Μέκκας, στη Σαουδική Αραβία, βρίσκεται το Χιρά ή Σπηλιά του Χιρά (Αραβικά: حراء‎ Ḥirāʾ και غار حراء Ġār Ḥirāʾ). Στην σπηλιά αυτή οι Μουσουλμάνοι πιστεύουν ότι αποκαλύφθηκε ο Θεός στον Μωάμεθ για πρώτη φορά, μέσω του αγγέλλου Τζεμπρίλ ("Jebril" -αραβικά: "جِبرِيل").

Η σπηλιά του Χιρά βρίσκεται στο όρος Τζαμπάλ αλ Νούρ, σε ύψος 270 μ., και έχει μήκος 3,7 μ. και πλάτος 1,6 μ. Για να φτάσει κανείς στην σπηλιά πρέπει να ανεβεί 600 σκαλοπάτια. Στη διάρκεια του Χατζ υπολογίζεται ότι περίπου πέντε χιλιάδες άτομα ημερησίως επισκέπτονται τη σπηλιά του Χιρά.
Ορένσε

Η Ορένσε ή Οουρένσε (γαλικιανά: "Ourense" ; ) είναι πόλη στη βορειοδυτική Ισπανία, πρωτεύουσα της ομώνυμης επαρχίας στην Γαλικία.
Ανταίος Χρυσοστομίδης

Ο Ανταίος Χρυσοστομίδης (1952 — 14 Αυγούστου 2015) ήταν Έλληνας συγγραφέας, μεταφραστής και δημοσιογράφος, γνωστός κυρίως για τις μεταφράσεις Ιταλών συγγραφέων που πραγματοποίησε.
PSR B0531+21

right|thumb|285px|Η ακτινοβολία του κεντρικού πάλσαρ δημιουργεί χαρακτηριστικούς δακτυλιοειδείς σχηματισμούς στο Νεφέλωμα Μ1, που διακρίνονται καλύτερα στις ακτίνες Χ. (Ερυθρό: εικόνα ορατού φωτός από το Διαστημικό Τηλεσκόπιο Χαμπλ. Μπλε: εικόνα στις ακτίνες Χ από το Τηλεσκόπιο ακτίνων Χ Τσάντρα.)
Ο PSR B0531+21 ή Πάλσαρ του Καρκίνου ή Πάλσαρ του Μ1 είναι ένας νεαρός σχετικώς πάλσαρ, δηλαδή αστέρας νετρονίων, που βρίσκεται στο κέντρο του λεγόμενου «Νεφελώματος του Καρκίνου» (M1), ονομασία που δημιουργεί σύγχυση, καθώς βρίσκεται στον αστερισμό Ταύρο, και όχι στον αστερισμό Καρκίνο. Ως μεταβλητός αστέρας, φέρει και την ονομασία CM Ταύρου (CM Tauri).

Το νεφέλωμα είναι υπόλειμμα υπερκαινοφανούς, δηλαδή δημιουργήθηκε από την έκρηξη ενός υπερκαινοφανούς αστέρα, και συγκεκριμένα του SN 1054, που παρατηρήθηκε από τη Γη το έτος 1054 μ.Χ.. O πάλσαρ PSR B0531+21 είναι ακριβώς ο πρώην πυρήνας του ίδιου αστέρα, που καταστράφηκε με την έκρηξη. Ο πάλσαρ ανακαλύφθηκε το 1968 και υπήρξε ο πρώτος στην ιστορία που συνδέθηκε με ένα υπόλειμμα υπερκαινοφανούς, μια θεμελιώδης ανακάλυψη για την εξήγηση του φαινομένου των πάλσαρ ως αστέρων νετρονίων, δηλαδή «αστρικών πτωμάτων» που προκύπτουν από τον θάνατο κανονικών αστέρων μεγάλης μάζας.
Ίνγκε Α΄ της Σουηδίας

Ο Ίνγκε Α΄ της Σουηδίας ή Ίνγκε ο Γηραιός (περί το 1050 - 1110) βασιλιάς της Σουηδίας (1079 - 1084 και 1087 - 1105), ήταν γιος του βασιλιά Στένκιλ και της συζύγου του Ινγκαμόντερ. Λίγα είναι γνωστά για την περίοδο της βασιλείας του, ενώ θεωρείται ότι μοιράστηκε την εξουσία με τον αδελφό του Χάλστεν Στένκιλσον. Υπάρχει, επίσης, η άποψη ότι κυβέρνησε μαζί με τον Χάκαν τον Ερυθρό. Μία άλλη υπόθεση αναφέρει ότι ο Άνουντ και ο Ίνγκε ήταν το ίδιο άτομο, εξαιτίας της υποστήριξης που είχαν στον Χριστιανισμό.

Γύρω στο έτος 1084 ο Ίνγκε αναγκάστηκε να παραιτηθεί εξαιτίας του μη σεβασμού που υπέδειξε για την παλαιά θρησκεία. Στο θρόνο τον διαδέχτηκε ο Μπλοτ-Σβεν, ο οποίος εξελέγη βασιλιάς. Μετά από τρεις χειμώνες, ο Ίνγκε σκότωσε τον Μπλοτ-Σβεν και επανήλθε στο θρόνο. Σύμφωνα με το Δίκαιο του Βαστεργκότλαντ, ο Ίνγκε κυβέρνησε με ανδρεία και δεν παραβίασε ποτέ τους νόμους που είχαν γίνει δεκτοί κατά το παρελθόν.
Μαζολίνο ντα Πανικάλε

Ο Μαζολίνο ντα Πανικάλε (ιταλικά: Masolino da Panicale, ψευδώνυμο του Τομμάζο ντι Κριστόφορο Φίνι (Tommaso di Cristoforo Fini), Πανικάλε, περ. 1383 - Φλωρεντία περ. 1447 ) ήταν Ιταλός ζωγράφος. Τα γνωστότερα έργα του είναι αυτά που δημιούργησε σε συνεργασία με τον Μαζάτσο: "Η Παρθένος με το Βρέφος και την Αγία Άννα" (1424) και οι τοιχογραφίες στο παρεκκλήσιο Μπρανκάτσι (Brancacci) (1424 - 1428). Οφείλει τη φήμη του ως καλλιτέχνη της Σχολής της Φλωρεντίας όχι τόσο χάρη στις καινοτομίες του, αλλά περισσότερο στο λυρικό του ύφος και στην αλάνθαστη τεχνική του.
Μπέρναρντ Κάουν

Ο Μπέρναρντ Κάουν (αγγλικά: "Bernhard Kaun", 5 Απριλίου 1899 - 3 Ιανουαρίου 1980) ήταν, γεννηθείς στις Ηνωμένες Πολιτείες, με γερμανική καταγωγή, συνθέτης μουσικής ταινιών. Η καριέρα του ξεκίνησε, ως μαέστρος, στο θέατρο "Alhambra Theatre", του Μιλγουόκι. Από το 1930 εργάσθηκε στο Χόλιγουντ, για την Universal, τη Warner Bros. και την Paramount, συχνά σε ταινίες τρόμου, ως συνθέτης ή, ακόμα, κάνοντας και την επιμέλεια της μουσικής.
Μέμμο ντι Φιλιππούτσιο

Ο Μέμμο ντι Φιλιππούτσιο (ιταλικά: Memmo di Filippuccio), ο οποίος δραστηριοποιήθηκε κατά την περίοδο 1301-1345, ήταν Ιταλός ζωγράφος από τη Σιένα.
Ντέλμερ Ντέιβς

Ο Ντέλμερ Ντέιβς ("Delmer Daves", 24 Ιουλίου 1904 - 17 Αυγούστου 1977) ήταν Αμερικανός σεναριογράφος, σκηνοθέτης και παραγωγός ταινιών. Το 1928 μετακόμισε στο Χόλιγουντ και έγινε σεναριογράφος. Το σκηνοθετικό του ντεμπούτο το έκανε το 1941, στην ταινία "Destination Tokyo", με τον Κάρι Γκραντ. Υπήρξε νυφευμένος με την ηθοποιό Μέρι Λόρενς, από το 1938 έως τον θάνατό του.
Μάχη στους Εκατό βουνούς

Η Μάχη στους Εκατό βουνούς ή Μάχη του Διάκενε έγινε το 1050 ανάμεσα στη Βυζαντινή Αυτοκρατορία και τους Πετσενέγους στην Θράκη και στην, άγνωστη σήμερα, τοποθεσία "Εκατό Βουνοί" ("εκατό λόφοι") κάπου μετά τον Αίμο στην σημερινή Βουλγαρία. Ο Σκυλίτσης αναφέρει ότι οι εκατό βουνοί βρίσκονταν μεταξύ του Ίστρου και του Αίμου σε πεδιάδα με πολλά νερά, πηγές, και άλση.

Μετά την ήττα στην Μάχη της Διάμπολης το 1049 ο βυζαντινός αυτοκράτορας ανακάλεσε από τα ανατολικά σύνορα στρατεύματα για την επιτυχή αντιμετώπιση των Πετσενέγων. Διορίσθηκε αρχηγός της εκστρατείας ο ευνούχος και πρώην μοναχός, Νικηφόρος, και είχε υπό την διοίκηση του στρατεύματα υπό τους Ερβρέ Φραγκόπουλο, διοικητή των φράγκων μισθοφόρων, τον Κωνσταντίνο Αριανίτη, τον Κατακαλών Κεκαυμένο και ο Πετσενέγος Τυράχ.

Ο Βυζαντινός στρατός ξεκίνησε περνώντας τον Αίμο από τις "Σιδηρές πύλες" και έστησε στρατόπεδο στην τοποθεσία εκατό βουνοί, κοντά στους Πετσενέγους που είχαν στρατοπεδεύσει στο Διάκενε. Ο Τυράχ ο οποίος προπορευόταν αρχικά μίλησε στους συμπατριώτες του και προσπάθησε να τους πείσει να εγκαταλείψουν τις επιδρομές και να επιστρέψουν στα εδάφη τους αλλά μόλις έφτασαν οι βυζαντινοί ενώθηκε μαζί τους αλλάζοντας στρατόπεδο. 

Ο Νικηφόρος προφανώς άπειρος από στρατηγική ήθελε να επιτεθεί άμεσα στους Πετσενέγους ενώ οι στρατηγοί δεν ήθελαν να επιτεθούν στον εχθρό σε παράταξη κι ενώ ήταν διασκορπισμένος. Ο Νικηφόρος μην ακούγοντας τους στρατηγούς του την επόμενη ημέρα παρέταξε τον στρατό για μάχη, στα δεξιά της παράταξης τοποθέτησε τον Κεκαυμένο στα αριστερά τον Φραγκόπουλο με τους μισθοφόρους και στο κέντρο ο ίδιος. Όταν η μάχη φάνηκε να γέρνει προς τους Πετσενέγους ο Νικηφόρος αναφέρεται ότι πρώτος από όλους τους Βυζαντινούς το έβαλε στα πόδια, βλέποντας τον οι υπόλοιποι στρατιώτες τράπηκαν και αυτοί σε φυγή. Ο Κεκαυμένος έπεσε βαριά τραυματισμένος κατά την φυγή αυτή πολεμώντας με λίγους πιστούς που είχαν μείνει δίπλα του και θεραπεύτηκε από έναν Πετσενέγο που τον πίρε στη σκηνή του και τον περιποιήθηκε. 

Οι νικητές λεηλάτησαν το βυζαντινό στρατόπεδο αποκομίζοντας πολλά λάφυρα και συνέχισαν για πέντε χρόνια να λεηλατούν τα εδάφη των Θεμάτων Μακεδονίας, Θράκης και Βουλγαρίας.
Μπαρτελεμύ ντ' Άικ

Ο Μπαρτελεμύ ντ' Άικ (γαλλικά: Barthélemy d'Eyck, van Eyck ή d' Eyck, (περ. 1420 - μετά το 1470) ήταν πρώιμος Φλαμανδός ζωγράφος, ο οποίος εργάστηκε στη Γαλλία και πιθανόν στο Δουκάτο της Βουργουνδίας ως ζωγράφος και εικονογράφος χειρογράφων, κυρίως για λογαριασμό του Ρενέ του Ανζού, ο οποίος του ανέθεσε σημαντικό αριθμό έργων. Δραστηριοποιήθηκε ανάμεσα στο 1440 και το 1469. Αν και σήμερα δεν μπορεί να του αποδοθεί με απόλυτη βεβαιότητα κανένα έργο, εγκωμιαζόταν από τους συγχρόνους του συγγραφείς ως ηγετική μορφή καλλιτέχνη και ένας αριθμός σημαντικών έργων έχουν εν γένει γίνει αποδεκτά ως δικά του. Ιδιαίτερα, ο Μπαρτελεμύ έχει γίνει αποδεκτό από πολλούς ειδικούς, ότι ταυτίζεται με τον "Δάσκαλο του Ευαγγελισμού του Αιξ" ως προς τη ζωγραφική και ως ο "Δάσκαλος του Ρενέ του Ανζού" ως προς τις εικονογραφήσεις χειρογράφων. Από πολλούς πιστεύεται ότι είναι ο "Δάσκαλος των σκιάσεων", υπεύθυνος για τμήματα του "Οι Πολύ Πλούσιες Ώρες του Δούκα του Μπερί" ("Très Riches Heures du Duc de Berry") των αδελφών Λίμπουρχ.
Όουεν Μαρκς

Ο Όουεν Μαρκς (αγγλικά: "Owen Marks", 8 Αυγούστου 1899 - 18 Σεπτεμβρίου 1960) ήταν Άγγλος μοντέρ. Γεννήθηκε στην Αγγλία, και ξεκίνησε να εργάζεται ως πυγμάχος, έως ότου, το 1928, η Warner Bros., του έκανε συμβόλαιο, αρχίζοντας έτσι την καριέρα του ως μοντέρ. Έκανε μοντάζ, σε πάνω από 95 ταινίες. Ενώ, υπήρξε υποψήφιος για Όσκαρ Καλύτερου Μοντάζ, για τη δουλειά του στην ταινία Καζαμπλάνκα (1942) αλλά και στο "Janie" (1944), παρόλα αυτά, δεν το κέρδισε ποτέ. Ο Όουεν πέθανε στο Λος Άντζελες, και η τελευταίες ταινίες που συμμετείχε ήταν το "The Sins of Rachel Cade" και το "Parrish", οι οποίες κυκλοφόρησαν μετά θάνατον.
Τισικράτης ο Κροτωνιάτης

Ο Τισικράτης ο Κροτωνιάτης (5ος αιώνας π.Χ.) ήταν αρχαίος Έλληνας ολυμπιονίκης με καταγωγή από τον Κρότωνα, ο οποίος στέφθηκε 2 φορές νικητής στο αγώνισμα του σταδίου κατά τους 71ους (496 π.Χ.) και 72ους (492 π.Χ.) ολυμπιακούς αγώνες της αρχαιότητας
Τίτος Φλάβιος Αρτεμίδωρος

Ο Τίτος Φλάβιος Αρτεμίδωρος (γιος του Αρτεμίδωρου, 1ος αιώνας μ.Χ.) ήταν Ρωμαίος ή αρχαίος Έλληνας ολυμπιονίκης με καταγωγή από τα Άδανα, ο οποίος στέφθηκε νικητής 2 φορές στο αγώνισμα του παγκράτιου, κατά τους 216ους (85 μ.Χ.) και 217ους (89 μ.Χ.) ολυμπιακούς αγώνες της αρχαιότητας. Αναφέρεται πως υπήρξε επίσης νικητής και στους αγώνες των Ίσθμιων, Νέμεων και Πύθιων, καθώς και στους αγώνες των Καπιτωλίων στη Ρώμη. Ο σύγχρονος του ποιητής Μαρτιάλης τον εγκωμιάζει σε ένα από τα γραπτά του για τη σωματική δύναμη του.
Νησί των Μουσείων

Νησί των Μουσείων (Museumsinsel - μουζέουμσίνζελ) στο Βερολίνο ονομάζεται το βόρειο τμήμα του νησιού Spreeinsel (Σπρέεΐνζελ, νησί του Σπρέε), που βρίσκεται στον ποταμό Σπρέε που διασχίζει το Βερολίνο και είναι γνωστό για τα πέντε σημαντικά μουσεία που φιλοξενεί. Από το 1999, το πολιτιστικό και αρχιτεκτονικό σύμπλεγμα του Νησιού των Μουσείων έχει χαρακτηριστεί Μνημείο Παγκόσμιας Κληρονομιάς από την UNESCO.

Τα μουσεία που βρίσκονται στο μουζέουμσίνζελ είναι τα:

*Παλαιό Μουσείο (Altes Museum) 
*Νέο Μουσείο (Neues Museum) 
*Παλαιά Εθνική Πινακοθήκη (Alte Nationalgalerie) 
*Μουσείο Μπόντε (Bode-Museum, γνωστό ως Μουσείο Κάιζερ-Φρίντριχ (Kaiser-Friedrich-Museum) πριν το 1904)
*Μουσείο της Περγάμου (Pergamonmuseum)
Μτσχέτα

Η Μτσχέτα είναι πόλη στην επαρχία Κάρτλι της Γεωργίας. Πρόκειται για μια από τις αρχαιότερες πόλεις της Γεωργίας και βρίσκεται περίπου 20 χιλιόμετρα βόρεια της πρωτεύουσας Τιφλίδας ακριβώς στην συμβολή των ποταμών Κύρου και Αράγκβι.
Λόγω της ιστορικής σημασίας της και των πολλών πολιτιστικών μνημείων, τα ιστορικά μνημεία της πόλης έγιναν παγκόσμια κληρονομιά της UNESCO το 1994. Ως γενέτειρα του Χριστιανισμού στην Γεωργία αλλά και ως ένα από τα πιο ζωντανά κέντρα του Χριστιανισμού στη χώρα, η Μτσχέτα ανακηρύχθηκε ως η "Ιερή Πόλη" από την Ορθόδοξη Εκκλησία της Γεωργίας το 2014.

Κατηγορία:Πόλεις της Γεωργίας
Ανδρέας Πασχάλη

Ο Ανδρέας Πασχάλη, γνωστός με το προσωνύμιο Φώκκης, ήταν Κύπριος ποδοσφαιριστής που αγωνιζόταν στο χώρο της άμυνας. Αγωνίστηκε για 13 χρόνια στη Νέα Σαλαμίνα Αμμοχώστου.
Ματθίλδη του Ηνωμένου Βασιλείου

Η Ματθίλδη του Ηνωμένου Βασιλείου (αγγλικά: "Maud of Wales", 26 Νοεμβρίου 1869 - 20 Νοεμβρίου 1938) ήταν Βασίλισσα της Νορβηγίας ως σύζυγος του Χάακον Ζ´ της Νορβηγίας. Ήταν η μικρότερη κόρη του Βασιλιά Εδουάρδου Ζ΄ του Ηνωμένου Βασιλείου και της Αλεξάνδρας της Δανίας.
Βαν Χέφλιν

Ο Βαν Χέφλιν ("Van Heflin", 13 Δεκεμβρίου 1908 - 23 Ιουλίου 1971) ήταν Αμερικανός ηθοποιός του κινηματογράφου, του θεάτρου και του ραδιοφώνου. Στις ταινίες του, κυρίως, έπαιζε δευτερεύοντες ρόλους, όμως περί τη δεκαετία του 40', ερμήνευσε πολλούς πρωταγωνιστικούς ρόλους. Επίσης, έχει βραβευθεί με Όσκαρ Β' Ανδρικού Ρόλου, για την ερμηνεία του στην ταινία "Αιχμάλωτοι του πάθους (Johnny Eager)", το 1942.